Publication: Magyar Közlöny
Issue: MK-2001-117 (Year: 2001, Number: 117)
Era: 1990-2004
Section: 31/1996. (VI. 19.) IKM rendelet tartalmazza.
Paragraph Index: 323

1. Szakmai gyakorlati vizsga és értékelése A vizsga időtartama: 8 óra. A gyakorlati vizsga a vizsgabizottság elnöke által a jelöltnek átadott filmanyaggal indul. A jelölt szóban véleményezi a filmanyag minőségét az adott termék szempontjából. A nyomtatómester jelölt utasítása alapján a kapott filmanyagból montírozói segédlettel elkészíti a montírungot, majd a jelölt elkészíti a nyomólemezt, ezt beemeli a nyomógépbe, beigazítja és nyomtat 200 ívet. Értékeli a nyomatminőséget. A jelölt a vizsga során a gyakorlati felkészültségéről egy összetett feladat keretében ad számot. A gyakorlati vizsga helyszínén lévő gépek és berendezések típusait, a mestervizsgára történő jelentkezéskor a jelölttel ismertetni kell, hogy legyen módja és ideje a vizsgára történő felkészülés során ezeket megismerni és használatukat begyakorolni. A gyakorlati vizsga előtt, a Vizsgabizottság elnöke ellenőrzi a vizsga helyszínét és annak gépi berendezéseit. Az ellenőrzés a berendezések műszaki állapotára — munkatűz- és balesetvédelmi szempontból — vonatkozik. A vizsga helyszínén biztosítani kell a megfelelő munka-, egészségügyi és higiéniai feltételeket. A Vizsgabizottság előírhatja, vagy engedélyezheti — részben vagy egészben — saját eszközök, berendezések használatát. A gyakorlati vizsga munkavédelmi oktatással kezdődik, amelyen fel kell hívni a mesterjelölt figyelmét a munkavégzését érintő munka- és környezetvédelmi, valamint ergonómiai és higiéniai előírások és szabályok betartására. A gyakorlati vizsga feladatai kapcsolódnak a későbbi időpontban megrendezésre kerülő elméleti vizsga feladataihoz. A feladatok kiadásánál teljességre kell törekedni, hogy azok mind a fő, mind pedig a melléktevékenységeket magukba foglalják. Ennek megfelelően a nyomtató mestervizsga részét képezi a gyártástervezés és előkészítés, a nyomóforma-készítés, a nyomtatás és a minőség-ellenőrzés. A jelölt munkáját a Vizsgabizottság az elkészített termék minősége alapján bírálja el, figyelembe véve a munkavégzés előkészítésének és végzésének szakszerűségét, pontosságát, a munkafolyamatok egymásra épülésének racionalitását, továbbá a tűz-, a munka-, az egészség- és a környezetvédelmi szabályok betartását. A gyakorlati vizsga értékelési szempontjait és az elérhető összpontszámot a gyakorlati vizsga előtt a vizsgázókkal ismertetni kell. A mesterjelölt megfelel a gyakorlati vizsgán, ha az előállított termék jó minőségű. Az általa előállított terméket a fenti szempontok figyelembevételével a Mestervizsga Bizottság egyszerű szótöbbséggel elfogadja. Megfelelt minősítést kap az a jelölt, aki az elérhető pontszámok 65%-át teljesíti. Ha a jelölt vizsgatermékének a minősége nem éri el a sikeres gyakorlati vizsgához megkövetelt szintet, akkor a jelölt a gyakorlati vizsgát hat hónap elteltével megismételheti. Az elméleti vizsgára bocsátás feltétele a már sikeresen végrehajtott szakmai gyakorlati vizsga.

Source: https://magyarkozlony.hu/hivatalos-lapok/4c170df974ed230dab9f72b600b4b73256ee2766/dokumentumok/9032daf369c9a7ce9d5e1bcc6b09d00b500d4101/letoltes